Leromboltak egy gólyafészket Jászszentlászlón - HUNHÍR.info
Leromboltak egy gólyafészket Jászszentlászlón
A Kiskunsági Nemzet Parkhoz lakossági bejelentés érkezett, hogy levertek a villanyoszlop tetejéről egy évek óta lakott gólyafészket Jászszentlászló külterületén, május 4-én. A helyszínre érkező természetvédelmi őrkerület-vezető sajnos csak megerősíteni tudta, hogy valóban bekövetkezett a természetkárosítás. A nemzeti park feljelentést tett a rendőrség és a Kormányhivatal felé- tudatja a park a honlapján.
A hatályos jogszabályok a természetvédelmi oltalom alatt álló madarakra a költési időszak alatt kiemelt figyelmet fordítanak. A védett madarak fészkei, tojásai és fiókái a kifejlett madarakhoz hasonlóan a törvény hatálya alá esnek, ezért pusztításuk, a fészkek és fészkelőhelyek engedély nélküli bolygatása törvénytelen. Azt nem tudni, hogy hány tojás lehetett a fészekben, vagy hogy kikeltek-e már a fiókák- írják a szakemberek. Az elkövetkezendő napokban megfigyeli a gólyapár viselkedését, és ha újból fészekrakásba kezdenek, akkor fészekemelőt helyeznek a villanyoszlopra, valamint egy mesterséges fészekalappal segítik az újbóli családalapítást. A nemzeti park munkatársai bíznak abban, hogy a madárpár pótolni tudja a veszteséget.